LV Eiropas Savienības Oficiālais Vēstnesis L 260/13

PADOMES LĒMUMS

(2007. gada 10. jūlijs),

ar ko saskaņā ar 104. panta 8. punktu nosaka, ka Čehijas rīcība, atbildot uz Padomes ieteikumu, kurš sagatavots saskaņā ar 104. panta 7. punktu Eiropas Kopienas dibināšanas līgumā, ir nepietiekama

(2007/640/EK)

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu un jo īpaši tā 104. panta 8. punktu,

ņemot vērā Komisijas ieteikumu,

tā kā:

(1) Saskaņā ar Līguma 104. pantu dalībvalstīm jāizvairās no pārmērīga valsts budžeta deficīta.

(2) Stabilitātes un izaugsmes pakta mērķis ir sakārtotas valsts finanses kā līdzeklis, lai nostiprinātu nosacījumus stabilām cenām un spēcīgai ilgtspējīgai izaugsmei, kas veicina darba vietu radīšanu. Stabilitātes un izaugsmes pakts ietver Padomes Regulu (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (1), kas pieņemta, lai veicinātu pārmērīga valsts budžeta deficīta tūlītēju novēršanu.

(3) Ar Padomes Lēmumu 2005/185/EK (2), ņemot vērā Komisijas ieteikumu, tika nolemts, ka saskaņā ar Līguma 104. panta 6. punktu Čehijā ir pārmērīgs budžeta deficīts.

(4) Saskaņā ar Līguma 104. panta 7. punktu un Regulas (EK) Nr. 1467/97 3. panta 4. punktu Padome, ņemot par pamatu Komisijas ieteikumu, 2004. gada 5. jūlijā pieņēma ieteikumu Čehijas iestādēm iespējami drīz novērst pārmērīgo budžeta deficītu un vidējā termiņā attiecīgi rīkoties, lai līdz 2008. gadam pārliecinoši un stabili samazinātu budžeta deficītu zem 3 % no IKP saskaņā ar budžeta deficīta samazināšanas plānu, kas izklāstīts iestāžu 2004. gada maijā iesniegtajā konverģences programmā, kura apstiprināta ar Padomes 2004. gada 5. jūlija atzinumu par Čehijas Republikas konverģences programmu 2004.–2007. gadam (3), ievērojot šādus ikgadējos starpposma mērķus: 5,3 % no IKP 2004. gadā, 4,7 % no IKP 2005. gadā, 3,8 % no IKP 2006. gadā un 3,3 % no IKP 2007. gadā. Padome noteica 2004. gada 5. novembri kā termiņu, ar kuru uzsākt efektīvu darbību, izmantojot paredzētos pasākumus, lai sasniegtu 2005. gada budžeta deficīta mērķi. Čehija piekrita ieteikumu publiskot.

(5) Beidzoties 2004. gada 5. novembra termiņam, Komisija 2004. gada 14. decembra paziņojumā Padomei (4) secināja, ka nav vajadzīgi turpmāki pasākumi saskaņā ar pārmērīga budžeta deficīta novēršanas procedūru attiecībā uz Čehiju, jo Čehijas valdība ir efektīvi īstenojusi pasākumus, kas paredzēti, lai sasniegtu 2005. gada budžeta deficīta mērķi. 2005. gada novembrī atjauninātajā konverģences programmā norādīts deficīts 2,7 % no IKP 2008. gadam, ko Padome apstiprināja 2006. gada 24. janvārī.

(6) Novērtējot Čehijas rīcību, lai, reaģējot uz Padomes ieteikumu saskaņā ar 104. panta 7. punktu, novērstu pārmērīgu budžeta deficītu līdz 2008. gadam, izdarāmi šādi secinājumi: — Čehija 2007. gada 15. martā iesniedza visjaunāko atjaunināto konverģences programmu, kas aptver laikposmu līdz 2009. gadam. Programmā bija ietvertas šādas ikgadējā deficīta prognozes: 4,0 % no IKP 2007. gadā, 3,5 % no IKP 2008. gadā un 3,2 % no IKP 2009. gadā. Programmā bija iekļauta arī papildu “jaunās valdības deklarācija”, kuras mērķis ir samazināt kopējo budžeta deficītu līdz 3,2 % no IKP 2008. gadā un 2,8 % no IKP 2009. gadā, izmantojot visdažādākos vēl nezināmus politikas pasākumus, — Komisijas dienestu 2007. gada pavasara prognozē, kurā paredzēts, ka 2007. gadā IKP būs 3,9 % un, ja politika nemainīsies, 2008. gadā – 3,6 % no IKP, apstiprināts, ka, turpinot pašreizējo politiku, nevarēs sasniegt Komisijas ieteikuma 104. panta 7. punktā izvirzītos mērķus 2007. gadam (3,3 % no IKP) un 2008. gadam (zem 3 % no IKP). Strukturālā ziņā (t. i., ar cikliskām korekcijām, atskaitot vienreizējus un citus pagaidu pasākumus) deficīts palielinātos par 1 procentu punktu no IKP 2007. gadā pēc pasliktināšanās gan 2005., gan 2006. gadā, — lielāks 2007. gada deficīts radies, notiekot daudz lielākam pieaugumam nekā Padomes ieteikuma laikā prognozētajam, un tas noticis galvenokārt sociālo izdevumu palielinājumu dēļ, par kuriem lēmumu pieņēma pirms 2006. gada Parlamenta vēlēšanām. Tiek prognozēts, ka 2007. gada deficīts būs lielāks, salīdzinot ar iepriekšējo gadu deficītiem, kas ir daudz mazāki, nekā paredzēts Padomes ieteikumā. Tas notika galvenokārt tāpēc, ka pieaugums bija labāks, nekā prognozēts, nevis ilgstošu izdevumu samazinājumu dēļ.

(7) Tādējādi var secināt, ka, lai gan Čehija līdz šim ir pārsniegusi Padomes 2004. gada 5. jūlija ieteikumā noteiktos konsolidācijas plāna budžeta mērķus 2004.–2006. gadam, 2007. gada deficīts ievērojami pārsniegs Padomes noteikto mērķi, un 2008. gada deficīts, turpinot pašreizējo politiku, noteikti pārsniegs slieksni 3 % no IKP. Čehijas iestāžu budžeta mērķi neatbilst Padomes ieteikumiem novērst pārmērīgo deficītu līdz 2008. gadam. Kopš rekomendācijas pieņemšanas nav bijis negaidītu sliktu ekonomisku notikumu, kas ļoti negatīvi ietekmētu valdības finanses Regulas (EK) Nr. 1467/97 3. panta 5. punkta nozīmē. Tieši pretēji, ekonomikas virzība, kas ir būtiska valsts finansēm, ir ievērojami labvēlīgāka, nekā gaidīts,

IR PIEŅĒMUSI ŠO LĒMUMU.

1. pants

Čehijas Republikas rīcība, reaģējot uz Padomes 2004. gada 5. jūlija ieteikumu saskaņā ar Līguma 104. panta 7. punktu, ir nepietiekama, lai novērstu pārmērīgo deficītu līdz ieteikumā noteiktajam termiņam.

2. pants

Šis lēmums ir adresēts Čehijas Republikai.

Briselē, 2007. gada 10. jūlijā Padomes vārdā — priekšsēdētājs J. SILVA

(1) OV L 209, 2.8.1997., 6. lpp. Regulā jaunākie grozījumi izdarīti ar Regulu (EK) Nr. 1056/2005 (OV L 174, 7.7.2005., 5. lpp.).

(2) OV L 62, 9.3.2005., 20. lpp.

(3) OV C 320, 24.12.2004., 1. lpp.

(4) Komisijas paziņojums Padomei: The action taken by the Czech Republic, Cyprus, Malta, Poland and Slovakia in response to the Council recommendations under the excessive deficit procedure, SEC(2004) 1630, 22.12.2004.